Lars Lagerbäck presenterte i dag troppen til møtene med Slovenia og Kypros.

Norge møter Slovenia 16. november og Kypros 19. november. Se hvilke spillere landslagssjefen har tatt ut til de TV 2-sendte oppgjørene nederst i saken.

Ikke overraskende var Martin Ødegaard blant navnene da Lars Lagerbäck i dag presenterte sine utvalgte.

En som derimot ble veid og funnet for lett er Alexander Sørloth. 22-åringen har slitt med lite spilletid i Crystal Palace denne sesongen.

– Spilletid er en faktor, men det vi først og fremst ser på er hva de har gjort på landslaget. Det har ikke gått spesielt bra for Alex denne høsten, sier landslagssjefen til TV 2.

Inn kommer Ola Kamara. 29-åringen har hatt en bra sesong i Los Angeles Galaxy, og får tillit fra Lagerbäck.

– Jeg vet ikke hvor forberedt han var på å komme med. Han skal forsøke å komme litt tidlig for å komme inn i døgnrytmen, sier Lagerbäck om Kamara.

Joshua King kjemper mot klokka for å bli klar etter ankelskaden han pådro seg under forrige landslagssamling.

– Det føles fantastisk bra å ha alle spillere disponible. Om det nå også skulle fungere for Josh så er vi gardert, og det kommer vi til å ha god nytte av.

– Et fantastisk år

Norge møter Slovenia borte fredag 16. november. Tre dager senere venter Kypros borte for Lagerbäcks menn.

Norge topper sin gruppe foran Bulgaria. Begge lag har ni poeng, men Norge har bedre målforskjell. Vinneren av gruppen er sikret en plass i playoff. De to kampene vil også avgjøre hvordan Norge seedes i EM-kvalifiseringen neste år.

– Det har vært et fantastisk år for oss så langt. Målsetningen er å avslutte året med to seirer, sier Lagerbäck.

Berge friskmeldt

Siden forrige Nations League-kamp er Birger Meling, Tore Reginiussen, Sander Berge og Kristoffer Ajer tilbake i troppen.

Berge måtte forlate Norges tropp under forrige landslagssamling med en belastningsskade i kneet.

– Han er tilbake i spill og friskmeldt, men jeg har ikke hørt noe mer fra klubben om hva som var årsaken bak skaden hans. Men han er med, sier svensken.

Dette er troppen:

Målvakter:

​Rune Almenning Jarstein, Sten Gryebust, Ørjan Nyland.

Forsvar:

Haitam Aleesami, Omar Elabdellaoui, Kristoffer Ajer, Birger Meling, Håvard Nordtveit, Tore Reginiussen, Sigurd Rosted, Jonas Svensson.

Midtbane:

Sander Berge, Martin Linnes, Mohames Elyounoussi, Iver Fossum, Markus Henriksen, Stefan Johansen, Martin Ødegaard, Ole Kristian Sælnes.

Angrep:

Tarik Elyounoussi, Bjørn Maars Johnsen, Joshua King og Ola Kamara.